《中原民谣 过沃州》
宋代·周麟之

过沃州，停车听我遗民讴。兹为名邦古赵地，皇家得姓基鸿休。

自胡杂居民在鼎，民心不改千年并。一日天开神火流，祥光塞空吐金景。

胡人惊呼上畔知，曰此异兆谁当之。天其有意福赵氏，于斯效瑞腾炎辉。

是岁更名州作沃，自谓火炎瑞可扑。不知字谶愈分明，天水灼然真吉卜。

君看石桥十尺横，上有蹋迹青骡行。当年胜概压天下，岂忍岁久蒙毡腥。

我有箪壶办浆馈，未审王师何日至。此身终作沃州民，赵氏帝王千万祀。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。